**Višegodišnji financijski okvir 2021. – 2027., Fond za integrirano upravljanje granicama, Instrument za financijsku potporu u području upravljanja granicama i viza (BMVI)**

**INFORMACIJE O RASPOREDU PLANIRANIH POZIVA NA PODNOŠENJE PRIJEDLOGA**

Sukladno članku 49. Uredbe (EU) 2021/1060 o utvrđivanju zajedničkih odredaba o Europskom fondu za regionalni razvoj, Europskom socijalnom fondu plus, Kohezijskom fondu, Fondu za pravednu tranziciju i Europskom fondu za pomorstvo, ribarstvo i akvakulturu te financijskih pravila za njih i za Fond za azil, migracije i integraciju, Fond za unutarnju sigurnost i Instrument za financijsku potporu u području upravljanja granicama i vizne politike (CPR Uredba), *Upravljačko tijelo u sustavu upravljanja i kontrole fondova za unutarnje poslove, Uprava za europske poslove, međunarodne odnose i fondove Europske unije, Ministarstva unutarnjih poslova* ***dostavlja informacije o rasporedu planiranih poziva na podnošenje prijedloga u sklopu Fonda za integrirano upravljanje granicama, Instrumenta za financijsku potporu u području upravljanja granicama i vizne politike (BMVI).***

Uredbom (EU) 2021/1148 o uspostavi Fonda za integrirano upravljanje granicama, Instrumenta za financijsku potporu u području upravljanja granicama i vizne politike (dalje u tekstu BMVI), propisan je cilj politike Instrumenta, kojim se doprinosi osiguravanju snažnog i djelotvornog europskog integriranog upravljanja granicama na vanjskim granicama, čime se doprinosi osiguravanju visoke razine unutarnje sigurnosti u Uniji, uz istodobnu zaštitu slobodnog kretanja osoba unutar nje i uz potpuno poštovanje relevantne pravne stečevine Unije i međunarodnih obveza Unije i država članica koje proizlaze iz međunarodnih instrumenata čije su stranke.

U okviru cilja Instrumenta, doprinosi se sljedećim specifičnim ciljevima:

1. podupiranje djelotvornog europskog integriranog upravljanja granicama na vanjskim granicama koje provodi europska granična i obalna straža kao podijeljenu odgovornost Agencije za europsku graničnu i obalnu stražu i nacionalnih tijela nadležnih za upravljanje granicama radi olakšavanja zakonitih prelazaka granice, sprečavanja i otkrivanja nezakonitog useljavanja i prekograničnog kriminaliteta te djelotvornog upravljanja migracijskim tokovima;
2. podupiranje zajedničke vizne politike kako bi se osigurao usklađen pristup u pogledu izdavanja viza i olakšalo zakonito putovanje te istodobno pomoglo u sprečavanju migracijskih i sigurnosnih rizika

Dana 08. studenog 2022. godine, donesena je Provedbena Odluka Komisije C(2022) 8105 o odobravanju programa Hrvatske za potporu iz Instrumenta za financijsku potporu u području upravljanja granicama i viza (BMVI), a Republika Hrvatska trenutno ima na raspolaganju iznos od ***202.924.701,72 EUR.***

<https://eufondovi.mup.hr/UserDocsImages/dokumenti/Program%20BMVI%202.1..pdf?vel=276558>

U skladu s BMVI Uredbom, u Programu su definirani sljedeći specifični ciljevi:

1. ***Europsko integrirano upravljanje granicama,***
2. ***Zajednička vizna politika.***

U okviru svakog specifičnog cilja definirane su provedbene mjere te djelovanja koja se istima ostvaruju, određeni su očekivani rezultati te pokazatelji ostvarenja i pokazatelji rezultata.

U okviru Programa po specifičnim ciljevima dostupno je:

1. Europsko integrirano upravljanje granicama: 176.068.794,65 EUR
2. Zajednička vizna politika: 15.369.603,20 EUR

Sva potrebna dokumentacija za izradu i podnošenje prijedloga projekata nalazi se na internetskoj stranici Upravljačkog tijela <https://eufondovi.mup.hr/> te uključuje sljedeće:

* Program Fonda za integrirano upravljanje granicama, Instrumenta za financijsku potporu u području upravljanja granicama i vizne politike 2021.-2027.;
* Metodologija uspostave okvira uspješnosti za praćenje, izvješćivanje i ocjenjivanje provedbe Programa Fonda za integrirano upravljanje granicama, Instrumenta za financijsku potporu u području upravljanja granicama i vizne politike 2021.-2027.
* Obrazac 1 - projektni prijedlog;
* Metodologija i kriteriji za odabir projekata BMVI;
* Priručnik za provedbu Programa AMIF, ISF i BMVI;
* Uputa o opravdanim troškovima AMIF, ISF i BMVI;
* odgovarajuće uredbe i odluke Europske komisije.

**Prijedlozi projekta podnose se materijalnim putem**

**Ministarstvu unutarnjih poslova,**

**Upravi za europske poslove, međunarodne odnose i fondove Europske unije,**

**Ulica grada Vukovara 33, 10 000 Zagreb**

Zagreb, 01. travnja 2024. godine

***Prilog 1. Informacije o rasporedu planiranih poziva na podnošenje prijedloga u sklopu BMVI.***

|  |  |  |  |  |  |  |
| --- | --- | --- | --- | --- | --- | --- |
| **VFO 2021. – 2027. BMVI** | | | | | | |
| **Broj SC** | **Specifični cilj** | **Zemljopisno područje obuhvaćeno u projektnom prijedlogu** | **Cilj specifičnog cilja** | **Prihvatljivi podnositelji zahtjeva** | **Ukupni dostupni iznos specifičnog cilja** (na dan objave) | **Datum početka i kraja objave** |
| 1 | **Europsko integrirano upravljanje granicama** | Vanjska granica EU | Podupiranje djelotvornog europskog integriranog upravljanja granicama na vanjskim granicama koje provodi europska granična i obalna straža kao podijeljenu odgovornost Agencije za europsku graničnu i obalnu stražu i nacionalnih tijela nadležnih za upravljanje granicama radi olakšavanja zakonitih prelazaka granice, sprečavanja i otkrivanja nezakonitog useljavanja i prekograničnog kriminaliteta te djelotvornog upravljanja migracijskim tokovima | Javno ili privatno tijelo, subjekt s pravnom osobnošću ili bez nje, koje ima zakonsku nadležnost u području primjene BMVI Uredbe | 38.543.285,90 € | 01.04.2024.-31.07.2024. |
| 2 | **Zajednička vizna politika** | DM/KU Republike Hrvatske u svijetu | Podupiranje zajedničke vizne politike kako bi se osigurao usklađen pristup u pogledu izdavanja viza i olakšalo zakonito putovanje te istodobno pomoglo u sprečavanju migracijskih i sigurnosnih rizika | Javno ili privatno tijelo, subjekt s pravnom osobnošću ili bez nje, koje ima zakonsku nadležnost u području primjene BMVI Uredbe | 15.293.962,04 € | 01.04.2024.-31.07.2024. |